
Prolog

Karibia, august 2018

Luksuscruiserens fiolette lyslenke ved vannlinjen skapte illusjonen av at skipet nærmest svevde på mørk lilla fløyel. Designet som en smykkeeske og pakket inn i varm fønvind. Ankret opp inne i en bukt hvor palmer og sandstrender skapte en falsk kulisse. En fantasiverden som passet uanstendig rike folk på rå forlystelsestur.

En manns brutale, raspende latter brøt over vannet i lagunen.

I skipets rederlugar satt en kvinne fastbundet til en salongstol. Laken fra sengene var revet i stykker og fungerte som tau rundt håndleddene hennes. Det eneste hun hadde på seg var en sort blonde-bh og et håndkle som hang skjødesløst rundt hodet. Håret var fuktig og misfarget. Mennene var usle frisører.

Blekemiddelet hadde forsøksvis gjort henne til en blondine. Forsøksvis. Fordi resultatet var sjangerfarger, mellom lyst gult, gråstripet og sort der blekemiddelet ikke var strøket ut. Øynene hennes var blanke av tårer, men stewardessmunnen forsøkte forgjeves å fake jobbsmilet.

To brunstige menn lo støyende, den ene sparket av seg den fotside hvite arabiske abayaen, sendte den av gårde med en lang fot. Kjortelen sneiet kvinnens hode før den hang seg fast i en lampe. På hodet hadde mannen fortsatt sitt tradisjonsrike rødrutete tørkle, kefije. For øvrig naken.

Han grep den erigerte pikken sin, sparket vekk et pass som lå på gulvet og dumpet ned på kne foran kvinnen, grep henne rundt kneleddene og nappet henne til seg, hun skuret på ryggen på skinnstolen, men underarmene hang igjen i stolens bakerste ben.

Kjønnet hennes lå dandert som en bleket papayafrukt foran den saudiarabiske prinsen. Fortsatt forsøkte hun å smile, men de som orket å se, ville oppdage at huden på magen og innsiden av lårene var hissig rød. Blekemiddelet mennene hadde mishandlet kjønnshåret hennes med, laget brannsår i huden.

Prinsen med den eksklusive abayaen ropte til sin bror. Ikke et brunstrop som i kåtskap, men et hånende rop som i makt. Så skjøt han hoftene fram. Stiv.

Hun lukket øynene. Smilte. Stivt.

Dios, perdónalos. Tilgi dem, Gud, hvisket Leyre Diaz på spansk.


Kapittel 1

Tingretten, 2021

Kvinnen satt med nakken bøyd, blikket fiksert i bordplaten. I vitneboksen tillot dommeren alle å ta av munnbindet. Håret hang ned og skjulte fjeset. En frisyrerustning. Et flortynt skjold mot verden. Hjertet løp raskt, redd. Hun ville rømme. Men ingen slapp ut før bøddelen hadde dømt.

Kvinnen fanget i egen historie, historien absurd. Lene Andersens alternativ var å besøke togskinnene. Snu ryggen til og bare stå. Bli kvitt den sosiale straffen.

Stemmen hennes var allikevel stødig. «Jeg vil at alle skal få høre sannheten.»

Vannglasset på bordet veltet.


Kapittel 2

Karibia, 2018

Det sved og brant i huden på innsiden av lårene og i skrittet hennes. Kvinnens stille gråt sto i kontrast til omgivelsene. Sengen hun krøllet seg sammen i, var i queen size. Superlette dyner av ærfugldun, silkelaken og myke puter med logo for en cruise- og hotellkjede. Palisanderen på vegger, skap og bord glinset, ikke en eneste skjemmende fettflekk.

Rederlugaren inneholdt flere soverom, stuer, bad og pantry. Hun hadde låst seg inn på denne kabinen etter misbruket, grått og kastet opp, men det var ikke røff sjø som gjorde at hun brakk seg. Det var de røffe kundene.

Fruen hadde før signering av jobbkontrakten fortalt henne at dette var et upper class-cruice, hvor kunden leide hele skipet. Et tyvetalls prinser fra Saudi-Arabia, sa hun. Høflige menn som ønsket litt business and pleasure. Pluss et femtitalls kvinner. På deling. Free seating, var sjargongen.

På kontrakten sto det stewardess, betjening. Et vidt begrep. Hun hadde vært i tvil.

På ett år hadde livet hennes skiftet totalt retning. En reise fra Spania til Sveits og hit. Hun var engasjert som pleier for en autistisk ung mann, så endte hun slik, som profesjonell selskapsdame. En katolsk hustler. Jobben var jo så lett, ble hun forklart.

Kundene var vanligvis smokingkledde, ekstravagante eldre herrer med mye makt og altfor mye penger. De ble opphisset og fornøyd bare av myk duftende kvinnehud og ekte bryster de kunne trykke seg mot. Vel, pluss litt håndarbeid.

Mange av de rutinerte kollegaene hun møtte, mestret faget til det ypperste, tjente gode penger, hadde etablerte kontakter og adresser til makteliten. Telefonnummer som var hemmelige for allmennheten.

The Upper Class.

Kvinnene drev ikke prostitusjon, de drev helsebusiness. Det ble endog påstått at noen kvinner var engasjert av stater og fikk fastlønn på konto hver måned. For å hente ut spioninformasjon fra mektige kavalerer.

Innholdet i stewardesskontrakten hadde sjokkert henne. Hun måtte hjem. Til Spania. Måtte mønstre av. Hjem til mamma og pappa.

Passet på gulvet var oppslått. Et bilde. Et navn. Leyre Diaz sonet i et luksusfengsel.


Kapittel 3

Tingretten i Vestfold, Norge. 2021

Politibetjent Johnny Jensen satt inne i rettssalen, ventet på dommerne og på at saken skulle starte. Han kjedet seg. Rettssaker var ulidelig monotone for et klovnehode. Men førstebetjent Salte hadde kommandert ham ned. Det kunne dukke opp etterforskningsrelatert materiale som de måtte gripe tak i på direkten. Bevisene ellers var tynne.

Saken var først henlagt av politiadvokaten, statsadvokaten og riksadvokaten, men press fra samfunnets interesseorganer og media som mente dette var en fanesak ble for sterkt. Jussen måtte gi seg. Tiltale tas ut. Politikk er en maktfaktor.

Han fikserte på vegguret. Tiden i retten gikk påviselig saktere enn samfunnet for øvrig, noe som forklarte ham at dommere så eldre ut enn de var.

Johnny holdt pusten. Langviseren sto loddrett, dirret og dro, ville videre, ut av timen sin, men kortviseren nektet storviseren, holdt igjen, ville ikke gi slipp, holdt igjen, så – etter flere tiendelers strid – slapp langviseren unna med et rykk og ploppet fram. Ristet seg fornøyd som om den var en våt hund. Før den startet en ny frigjøringsrunde. Johnny sukket.

Tiden var som en dråpe vann som forsøkte å befri seg fra kranen, ble lenger og lenger – før den lyktes å unnslippe med et bløtt sukk, og forsvant i sluket. Johnny Jensen lurte på om tiltalte ville gjøre som dråpen – unnslippe.

Han tålte ikke voldsakser. Overgrep mot forsvarsløse gjorde Johnny forbannet, da flyktet hjernen hans inn i humorverden. Nei, takke seg heller til en gjeng med ærlige forbrytere som rappa stæsj og pusha stoff. Det var likeverd. Det var moro.

Han så den duknakkede unge kvinnen og kjente sinnet flamme. Hva ville han ha gjort om han var faren hennes? Drept?

Dommerne var ennå ikke kommet. Voldshistorien som skulle fortelles i retten overmannet ham. Han nappet fram iPhonen og googlet straffemetoder i middelalderen.

Det pleide å hjelpe.

Kameraene sluttet å klikke? Han kikket brått opp. Dommerne åpnet døren, alle hadde kledd på seg stenansiktene sine. Tre sivile, to i sorte kapper, fagdommerne. Fem totalt betyr utvidet rett. Tiltalebeslutningen var alvorlig.

Johnny stappet telefonen lynraskt i lomma og rakk å reise seg slik alle gjorde. Nå begynte helvetet. Historien. I ett sekund traff blikket hans fornærmedes – i ett sekund kunne han se hennes innerste. Og foldet hendene.

Jeg møtte Jensens blikk, så traff et ildblaff, det brant inne i meg, kroppen var i alarmmodus. Dommerne! Det blafret i sorte kapper hos to av dem. Den eldre damen hadde strenge røde, runde briller, mannen sorte og firkantede innfatninger. Det skrapet i stoler.

Nå starter det. Kjære Gud, jeg har en drøm, la meg leve.

Dommeren i sort kappe sa døsig, uinteressert: «Retten er satt.»

Klubba laget et skarpt ekko i dommerbordet, filten på hammeren var slitt ned. Den hadde knust mange drømmer.


Kapittel 4

Politiavhør, juni 2020

Jan Petter helte vann i et pappkrus og bød henne, hun ristet på hodet. Kvinnen i avhøret satt foroverlutet på stolen, rugget. Albuene var klemt mot magen som om hun ønsket å krype inn i seg selv. På bordet foran henne lå en ekstra lydopptaker.

Venstre hånd begravde ansiktet i en røslig papirklump fra tørkerullen. Tennene klapret som i frostrier. Håret hadde falt fram, tårekanalene var tomme, tørre elveleier var risset helt inn til sjela.

Jan Petter så den bunnløse desperasjonen. Visste at frykten grenset til selvmord.

Han slet med å distansere seg fra historien hennes, ville gjerne tro at det ikke hadde skjedd. At hun var løgner, psykiatrisk pasient. Denne unge kvinnen var bare fem år eldre enn hans eldste. Kunne dette skje ressurssterke norske kvinner? Var ikke slikt bare resultat av fattigdom og samfunn med et annet kvinnesyn?

Han hadde gjort henne ettertrykkelig kjent med anmelderansvaret. At det var forbundet med straff å inngi falsk anmeldelse til politi. Hun hadde flere ganger vegret å forklare seg, men historien kom i intervaller. Det var hans fordømte jobb å skrive den ned, så fikk påtalemyndigheten ved politiinspektør Omdahl ta stilling til hva de skulle gjøre.

Jan Petter hadde sett mye synlig tung vold. Istykkerslåtte jenter. Men synlig vold kunne fotograferes, man kunne sanke fysiske bevis som understøttet forklaringen som kunne føre til dom. Gi en slags oppreisning. Dette var noe annet. En annen smerte, en usynlig historie om makt, skam og frykt. Om menn som elsker å hate kvinner. Aldri undervurder den psykiske volden, tenkte han. Aldri.

Den unge damen var ikke den eneste i avhørsrommet. Den andre satt rank, blunket frenetisk, bladde avvæpnende i egne notater, sjekket mobilen gjentatte ganger, enda klokka var 00.30 og telefonen var like taus som offeret i stolen var åtte timer tidligere.

Dette var hennes første jobb som offentlig oppnevnt bistandsadvokat. Skulle hjelpe den fornærmede. Hennes første bistand i politiavhør. Jan Petter visste hun kom fra et velrenommert advokatkontor i Oslo. Slike som tjente ukristelig mye penger på å skjule finansakrobaters ulovligheter. Juridiske hvitvaskere, kalte kollega Lars Berg dem.

Synd den gamle reven Berg var sykemeldt. Ingen visste hvor han for tiden var. Ifølge Berg var hans eneste grunn til å være ansatt i etaten, å tjene penger til sin søster Rose og hennes tenåringsgutter. Samt irettesette ledelsen.

Bistandsadvokaten angret nok på at hun hadde tatt et fillevikariat ved et fillekontor i en filleby. Det var blitt en trend, et must blant hippe forretningsadvokater i Oslo å ta et vikariat i strafferett ute i provinsen, for å høste sosial CV-pynt.

Et blekt substitutt for Leger Uten Grenser.

Offerets fortelling var haltende og vegrende, som om hun holdt i en garntråd hun ikke orket å nøste inn.

Bistandsadvokatens tilstedeværelse gjorde ikke forklaringsklimaet bedre. Forretningsdrakta og munnbind i pastellrosa passet historien dårlig. Advokaten inngav lite moderlig omsorg. En suksessfull berte med stiletter bistår et nesten jevnaldrende offer? En skadet fugl gjemt i hettegenser? Nei.

Fingrene til jenta plukket langsomt på nuppene i joggebuksa.

Han tok et dristig valg, reiste seg fra stolen, stilte seg tronende foran fornærmede som rykket til, så opp, med sorte pupiller som utvidet seg.

Bekymret satte han seg dypt på huk foran fornærmede, løftet varsomt vekk en hårlokk foran øyet hennes og la rolig to store hender ytterst på skuldrene hennes.

Det var et unntakstilfelle. Slikt kunne gå galt. Den sprø forklaringstråden hennes kunne ryke.

Han kjente skjelvingene langsomt bli absorbert i spadnevene sine.

Offeret pekte på bistandsadvokatens sko, snufset, stemmen grøtete. «Jeg hadde ti par slike, Prada.» Så tok hun opp tråden, gjenopplevde det kroppen forsøkte å glemme.

Det siste Jan Petter husket, var slutten av forklaringstråden som rykkvis danset nærmere og nærmere. En lydløs klapperslange. Det var noe her. Var det ikke?


Kapittel 5

Politistasjonen, juni 2020

Det dumpet lett i betongen da vektstanga med gummivektene fra Eleiko traff gulvet. Jan Petter hev etter pusten og hvilte kort strake armer på knærne. Øynene to smale sprekker. Svetten silte.

Boksesekken dinglet fortsatt svakt etter de lette tekniske kombinasjonsslagene han gjorde mellom vektøvelsene. Frivendingen hvor han spente hele kroppen og hentet vektstanga med skivene fra gulvet, fikk fart og dro åtti kilo langs kroppen, før han smatt i knebøy under stanga og reiste seg, fikk hjertet til å hamre. Fem ganger tretti repetisjoner. Han gryntet irritert, kjente alderen kranglet med viljen. Viljen vant fortsatt. Så vidt.

Morgenens siste hatefulle løft var skjenket personen hvis navn fylte mistenktes rubrikk etter nattas anmeldelse. Klokka var 07.00, han hadde sovet fire timer før han jogget tilbake til jobb.

Tid for en dusj.

Jacob krøp opp i grønnsofaen. Skoene hans var pent parkert på gulvet, da han børstet et par fingre velvant under rene sokker og dro føttene skrått oppunder seg, dovent, lente den smale kroppen på armlenet og smattet til en chai latte. Gren litt på nesa og helte en dash ekstra kanel på toppen av det tykke melkeskummet, smakte og smilte fornøyd.

Jacob hadde selv ommøblert de grønne møblene slik at de ansatte holdt en god meter avstand. Salte tillot da at de ikke brukte munnbind. Halve krimstyrken hadde hjemmekontor av gangen.

Jacob smugtittet over kanten på chai latte-glasset, så sjefens kraftige kuleskuldre og de dyptliggende øynene som pløyde gjennom anmeldelser nærmest med røntgensyn. Det uskjønne, skjønne ansiktet med hakekløft og markerte kinnben. Han vrikket seg ørlite på stolen, skjønte hvorfor kvinnelige kollegaer hvilte øynene på Salte. Det var den temte råskapen hos den gamle marinejegeren. Tryggheten. Ærligheten. Besluttsomheten.

Førstebetjenten satt i kortenden av rommet og salongbordene, bladde konsentrert i en tykk dokumentbunke med fargede plastomslag. Rød plast hastet. Blå til OBS-hylla, de blanke rett til henleggelse.

Jacobs sedvanlige forberedende morgenrutine var å ha småsaker sortert og lagt til sjefen før de andre kom på jobb.

Han nappet ut en anmeldelse fra et rødt plastomslag, leste intenst og dro en pekefinger under et fuktig øye, la dokumentet demonstrativt på bordet igjen, bet lillefingerneglen og smugtittet på førststebetjentens våte hår som luktet sjampo. Jacob forsøkte å lese videre.

To uniformerte travet gjennom green-room, hilste på vei ned til sin etasje – ordensavdelingen. Green-room var Jensens kallenavn på sofa- og stolseksjonen i korridorens nederste hjørne. Også kalt Krimhalvøya, av samme klovn.

«Dette er en grusom historie, Jan Petter.»

Førstebetjenten tappet fingeren på en digital opptager på bordet. «Det er mer der», svarte han.

«Hvordan klarer du alltid å bevare roen? Går du i terapi hos Elise, eller?» Underleppa til Jacob bevret lett.

Jan Petter kikket opp, smilte. «Hjemme er kona mor og daglig leder, aldri psykolog.»

«Hvorfor ble anmeldelsen innlevert her hos oss?» Jacobs stemme var nesten anklagende.

«Det passet seg bare slik. Fornærmede var her i helgen da jeg hadde krimvakt.»

«Vi sender vel saken til en annen avdeling sporenstreks?»

Tausheten fra sjefsstolen gjorde ham usikker.

«Herregud. Dette blir garantert mediabråk.» Jacob pustet tungt ned mot bordet, og den røde plasten fikk luft og bikket over bordkanten. Forsvant ned på gulvet.

Henlagt, på en måte.


Kapittel 6

Tingretten, 2021

Jeg er Lene.

Det tok en lang evighet å lese opp innholdet i tiltalen. Forsvarerbenken kverulerte hele tiden, feil på det ene, feil på det andre. Statsadvokaten protesterte på forsvarernes anmerkninger. Den kvinnelige dommeren leste tålmodig og rettet tiltalens kommafeil. Hoveddommeren så ut som han kjedet livet av seg. Det er forståelig at det er satt av så lang tid. Jeg vil ut. Vekk. Alt er mas i hodet mitt.

På min venstre side satt bistandsadvokaten.

«Lene, jeg skal passe på at alle dine juridiske krav blir ivaretatt», hvisket hun stadig, som om hun ikke trodde på seg selv.

Et stillferdig nikk var alt jeg skjenket henne. Neglelakken hennes var flekket og nedbitt, kledde ikke den dyre drakten hun poserte i.

Til venstre for henne igjen, ved bordet vårt, satt en krumbøyd politiadvokat og en strunk statsadvokat, de skulle bevise skyld.

Plassen foran dommerbordet var forbeholdt rettens sekretær og rettssakkyndige. Og vitneboksen. Boksen var en ubekvem pinnestol bak en heldekkende pult.

Snart skulle jeg sitte i den. Dette var alt som skilte meg fra de som ville meg vondt.

Advokatene i salen var iført sorte dommerkapper. De lignet ravner med skulende øyne, rutinerte åtseldyr som levde av å hakke i stykker kadavrenes hjerte. Nå startet de på mitt.

Fortell, sa ravnene. Og pekte på pinnestolen.

«Det startet juni 2019.» Stemmen min pep.

-0-

«Annie er Annie». Bente bøyde seg framover og ropte inn i øret mitt, deretter i Lones. Bente nikket mot dansegulvet hvor Annie regjerte til dundrende høyttalere på utestedet Esmeralda ved brygga i Tønsberg. Hun skjøt ut stumpen og ristet vilt med hoftene. Innbydende, forførerisk og rytmisk.

Annie regjerte alle steder der det var muligheter for oppmerksomhet. Bente lo og rynket på nesa si, en sjarmerende liten oppstopper som alltid gav meg lyst til å trykke på den.

Lone satt sur. Hun var puritansk og ble alltid furten når Annie tok plass. Hun druknet mot Annies enorme livsappetitt. Meg likte Lone ikke, gjennom hele skolegangen hadde hun forsøkt å bli kjæreste med Jarle. Jarle var til-og-fra-kjæresten min, egentlig bare en god kamerat som jeg lå med noen få ganger. Men Jarle avviste Lone kontant. Visstnok min skyld.

Annie kalte Lone for surfitte, og hadde rett, Lone lever av å være sur og besk. Hun sitter i førstelinjetjenesten i en kommuneetat og avviser folk. Det ryktes at hun er flink.

Den ene dørvakta steppet ut på dansegulvet i den sydende restauranten, stor og firkantet, iført hvit skjorte med vaktlogo, satte hendene i egne hofter, skjøt fram skrittet og laget jokkebevegelser. Annie lot seg ikke be to ganger. Rygget og danset ertende, nærmere og nærmere. Twerket. Publikum hylte. Bentes øyne like ovale som munnen hennes.

«Tøs», spyttet Lone ut, nikket mot ekstasen på dansegulvet og begynte å lete febrilsk etter ingenting i veska si.

Hvorfor vi fire hang sammen, forstår jeg ikke. Det må være noe kjærlighet-hat-greier. Vi er totalt forskjellige. Annie levejente, Lone forbistret, Bente snusfornuftig, men vil være gær`n, og jeg … jeg er blondinen som ikke passer begrepet, som heller vil at andre skal skinne. Og så er jeg kvasikristen. Mente Annie.

«Drikk», sa Annie. Det er hun som er festarrangør, reiseleder, guide og peker ut hvem jeg bør knulle. «Med ditt utseende Lene, og den kroppen, kan du få deg ny pikk hver kveld. Glem Jarle.» Jeg rødmet og ble uvel.

Jarle elsket heldigvis tubaen sin mer enn meg. Alle fem har vi gått på samme skole, helt fra andre klasse, nå var vi ferdig med hver vår bachelor-utdannelse. Jeg ble vernepleier.

Det var fest i Tønsberg, Norges svar på Ayia Napa.

En svett Annie dumpet ned på den ledige stolen vi holdt av til henne. Folk hoiet, passerte bordet vårt og gav high five til dansedronninga. Annie nøt. En kelner kom med et brett med shots. «Gave fra vindusbordet», sa han.

Annie kastet seg rundt og vinket frenetisk med begge hender til vindusbordet. En gjeng førtiåringer med tilbakestrøket hår og Dom Perignon-flasker i tre iskjølere. De så styrtrike ut.

«Du bedriver intimdans.» Lone romsterte fortsatt hardhendt rundt i veska.

«Hun twerket», rettet Bente, fortsatt med oppspilte øyne.

«Intimdans!» Lones munn snurpet seg som et kaviarkryss.

«Surfitta Lone har rett», svarte Annie, «men jeg vil ikke kalle det intimdans, jeg tørrknulla han vakta.» Annie lo og kastet innpå shoten hun hadde fått fra vindusbordet.

Så tok hun av igjen. Noen ropte wet T-shirt-konkurranse. Annie hoiet: «Lene har de største puppene.» Hun grep håndleddet mitt, røsket meg med, jeg forsøkte å nekte, men rakk ikke å stoppe henne, ble slept opp. Bente dyttet.

Dansegulvet var klissent av øl og vinsøl, et par altfor fulle unge menn sto svaiende i ene hjørnet. Annie kom drassende med meg, et par veltrente gutter med stramme T-skjorter meldte seg frivillig, før et par flasker med søt klissete Cava sprutet over oss. T-skjortegutta flekset muskler. Heldigvis kom vaktene og stanset opptrinnet.

Håret mitt var tilgriset, og den hvite toppen gjennomsiktig. Annie hadde nektet meg å ta på bh da vi reiste fra vorspielet. «De skal duve», påsto hun. Jeg var glad jeg ikke hørte på henne. Annie drasset meg til bordet igjen. Nytt brett spandert av vindusbordet. Lange blikk fra gutta.

Lone ville hjem, og forlangte at Bente reiste med. Bente var bestevenninna, derfor. Basta.

Inne på damenes skiftet jeg til en sommerkjole snusfornuftige Bente hadde i veska. «I tilfelle», sa hun.

Bente-i-tilfelle, kalte Annie henne.

Da dørvaktene stengte for kvelden og Annie hadde klina ferdig med to av dem inne på toalettet, gikk vi. «To er bedre enn en, Lene», sa Annie. «Kom, joine oss?» Jeg takket nei.

«Kanskje noen ser oss på videoovervåkingen, det er spennende.» Annie gav gass.

Det var så vidt vi hadde tråkket ut fra etablissementet før Annie takket ja til å bli med noen ukjente på båttur og nachspiel. Store og små båter fortøyde tett, og i flere ledd ved gjestebryggene. Det sydet. Musikken dunket i takt med lyden av tusenvis av hestekrefter på tomgang. Livet var på sitt mest intense. Natta gynget.

Blant sommerfolket kunne jeg være usynlig, liker det best. Derfor hang jeg med Annie. Mannfolk snudde seg etter meg, men aldri når jeg var med venninna mi. Ulvene været det letteste byttet.

Mamma ville vært bekymret for mine handlinger. «Sånne som deg kan gjøre at jeg blir utstøtt», sa mor. Hun var Jehovas vitne.

At hun ville valgt menigheten framfor meg, var hundre prosent sikkert. For mor er kristendom en konkurranse i å tro. Mamma er nedsettende om andres religion. Spesielt muslimer. De er så moralistiske, sier hun.

Herregud. På sin egen Gud kjenner man andres.

Brått befant jeg meg om bord i en gedigen mørk gummibåt med pongtonger, vindskjerm, flere puter og tre store påhengsmotorer. Noen mente den var over førti fot.

Vi må ha vært nær tjue stykker da båtmotorene rumlet og skroget dukket under skyggen av den lave Kanalbrua mellom Tønsberg og Nøtterøy. Ekkoet rumlet skremmende høyt under broklaffene.

Føreren gav gass på andre siden så båten nærmest lettet ut av vannet, tross vekten.

Annie satt på fanget til båtføreren og hylte begeistret. Kjolen hennes flagret i ansiktet på skipperen og blottla bikiniklipp. Jeg strammet Bentes utlånte sommerkjole og stappet skjørtet mellom lårene.

Inklusive meg og Annie var vi fem unge jenter. Mennene kunne sikkert vært fedrene våre. Alle kledd i fargerike shorts og eksklusive boblevester. En mann og ei ungjente råklinte.

Sjampanjeflaskene ble sendt rundt fra munn til munn, et gedigent lydanlegg konkurrerte med vrælet av motorene. Noen pekte utover fjorden, sa vi skulle til Tjøme. Sommerøya.

Etter to slurker av boblevannet som passerte, begynte jeg å fryse. Sommerkjole og førtiknopsfart er mismatch.

Hutrende forsøkte jeg å finne ly, da noen trakk en god varm jakke rundt meg. Overrasket snudde jeg på hodet.

Du hadde grått hår, kløft i haka, dype, vennlige blå øyne. Vi sto tett inntil hverandre under samme jakke. Det var nesten umulig å snakke over motor og høyttalerlyd. Hendene dine var anstendige. Jeg følte meg trygg.

Kristian, het du.

Vi la til ved et gedigent landsted altfor tidlig. Så måtte du ta deg av gjestene dine. Annie la an på deg, men ble avvist. Godt. Hun skiller ikke mellom kjærlighet og sex.

Nachspiel er oppskrytt. Alle går all in, men så forvitrer stemningen. Du sendte oss to jentunger omsorgsfullt hjem. To tusen kroner på taksametret, pluss like mye i driks til sjåføren, for å passe på oss.

Jeg fikk beholde jakka di, mot at jeg skrev telefonnummeret mitt på underarmen din med leppestift. Annie tok fram sin leppestift, men du smilte og ristet på hodet. Det frydet meg.

Jakka luktet trygg, varm mann. Og dyr parfyme.


Kapittel 7

Politistasjonen, juni 2020

Jan Petter og Jacob leste, men ble revet ut av historien.

De hørte Johnny lenge før de så ham. Nede fra ordensavdelingen senket latteren seg forventningsfullt før en ny latterkule trillet. Munnmitraljøsa til Jensen hamret. Jan Petter og Jacob så på hverandre, førstebetjentens øyne skjulte et smil. Jacob plukket opp voldtektsanmeldelsen fra gulvet, stappet den ekstra godt i plastomslaget, tok en hastig slurk av kaffeglasset, kikket på armbåndsuret.

Johnny rundet hjørnet rundt krimmens åpne kontorlandskap, de lyseblå øynene smilte Robert Redfordsjarmerende. Kollegaen var slank, like høy som Salte, i dag iført jeans, T-skjorte med smilefjes, spisse sko og dressjakke. Bare kriminelle kunne ane at mannen var politi.

Jan Petter trakk pusten. Jacob og Johnny var to hundevalper som lekebeit hver morgen.

«Er dette en tid å komme på?» Jacob løftet venstre armen høyt, tappet demonstrativt med høyre pekefinger på Tag Heuer-uret.

Johnny bøyde seg mot armbåndsuret. «Herregud, Jacob. Jeg visste du var gammeldags, men så gammel … du er jo … urmenneske.»

«Hæ?»

«Du har langviser og kortviser? Vi lever digitalt, Jacob. Watch!» Johnny strakk fram venstre arm, blottet en helt ny Apple.

«Med mine visere kommer du i hvert fall til tiden, Johnny.» Jacob var offensiv.

«Med min teknologi kommer du snart til månen, Jacob. Det sier i hvert fall Steve Jobs.» Johnny banket fingeren på klokka si.

«Steve Jobs er død, Johnny. Les aviser.»

«Nei, Jobs er ikke død. Han lever hemmelig på en øy i Karibia sammen med Elvis. De planlegger romfartsturer til månen på kosteskaft, solgt fra Rema 1000.»

Jacob grep anmeldelsen som lå på bordet. «Slutt og le av alt Johnny, bli voksen.» Han viftet med mappen. «Se heller hvilken brutal verden vi lever i.»

Johnny nappet anmeldelsen til seg. «Verden var mer brutal før Jacob. Det er bare dagens nyhetssendinger som er blitt bedre.»

Jan Petter sukket høylytt, til ingen nytte.

«Du da, som strøk på skyteprøven i år igjen, mens jeg besto.» Jacobs faste trumfkort. Johnny var skuddredd og brukte minst to dager før godkjenninga var i boks.

Johnny skulle til å svare, men bråstoppet, øynene var som limt til forsideteksten, kikket på førstebetjenten som hvilte haka i en stor neve. «Men faen ta … Ikke si at vi skal etterforske en slik sak.»

Jacob hoppet på anledningen til å belære Johnny. «Sjefen her tok imot anmeldelsen i natt», Jacob nikket mot Jan Petter, «han har nesten ikke rukket å være hjemom.»

Johnny gløttet lynraskt mot kortenden av bordet, skjorta til sjefen hadde små flekker av fuktighet. «Men trene før jobb igjen, det rakk du.»

Johnny ristet belærende på hodet. «Tz, tz, tz. Hva sier du, sjefen? Skal du gå opp til politiadvokatene og få den henlagt med en gang? Sånne vanskelige saker får vi ikke jobbe med. De er for ressurskrevende. Ikke noe for oss.»

Jan Petter tappet en solid pekefinger på bordet. «Legg den der, Johnny. Du har akkurat overbevist meg. Jakob, rødt omslag.»

